Mutual fund Society
สังคมกองทุนรวม ประจำวันศุกร์ที่ 22 ก.ค. 2554..
18 ส.ค. 2554

สังคมกองทุนรวม ประจำวันศุกร์ที่ 22 ก.ค. 2554..
หุ้นไทยสัปดาห์นี้ดูดีราวเป็นคนละตลาดกับเมื่อสัปดาห์ก่อน ดัชนีทะลุระดับ 1,100 จุดขึ้นมาได้ แถมมีวอลุมต่างชาติดันเข้ามา ราว 25-26% ของวอลุมรวม เพราะมีมุมมองบวกๆ อยู่หลายอย่าง...
lโดยเฉพาะในเรื่องของข่าวผลประกอบการไตรมาส 2/2554 ที่เริ่มมีการแถลงออกมาหลายบริษัท เช่น กลุ่มธนาคารพาณิชย์ แต่ละแบงก์ก็มีกำไรเป็นกอบเป็นกำ ทำให้ราคาหุ้นปรับขึ้นกันถ้วนหน้า ไม่ว่าจะแบงก์ใหญ่แบงก์เล็ก.
ส่วนบรรยากาศการเมืองเริ่มคลี่คลาย หลัง กกต.ประกาศรับรอง สส. ทำให้คาดหมายเรื่องการเปิดสภาและภาคการเมืองเดินหน้าต่อไปได้...
lหันไปดูในต่างประเทศ ก็เริ่มคลี่คลาย นักวิเคราะห์มองกันว่าก่อน 4 ส.ค. 2554 สภาคองเกรสของสหรัฐ จะผ่านมติการเพิ่มเพดานการก่อหนี้ จาก 14.3 ล้านล้านเหรียญสหรัฐ เพื่อที่จะหลีกเลี่ยงการผิดนัดชำระหนี้ประเทศ หลังจากที่หน่วยงานจัดอันดับความน่าเชื่อถือ อย่าง Moody’s Investor Service และ S&amp;P ออกมาขู่ว่าอาจลดอันดับความน่าเชื่อถือของสหรัฐลงจากระดับปัจจุบันที่ AAA หากสภาฯ ไม่ผ่านมติเรื่องเพดานหนี้...
ราวกับอาการหายใจอย่างโล่งอกจะบังเกิดขึ้นถ้วนหน้า เพราะผู้จัดการกองทุนบางแห่งมองบรรยากาศการลงทุนบวกๆ กันมาก
อย่าง บลจ.ไอเอ็นจี กลับมาออกกองทริกเกอร์อีกครั้ง โดยตั้งเป้าถึง 10% ชื่อกองทุนเปิด ไอเอ็นจี ไทย อีควิตี้ ทริกเกอร์ 10% (4) ขาย IPO ถึง 25 ก.ค.
ด้าน บลจ.เอ็มเอฟซี ก็เปิดเหมือนกัน เป็นทริกเกอร์หุ้นในตลาดอาเซียน ชื่อกองทุนเปิดเอ็มเอฟซี อินเตอร์เนชั่นแนล อาเซียน สตาร์ 10 ตั้งเป้าหมายผลตอบแทน 10% ภายใน 1 ปี ขาย IPO ถึงวันที่ 27 ก.ค.นี้.
ส่วน บลจ.ซีไอเอ็มบีพรินซิเพิล เห็นโอกาสลงทุนตราสารหนี้ในต่างประเทศ ออกกองทุน CIMBPrincipal Global Bond Fund ขาย IPO ถึงวันที่ 11 ส.ค. โดยกองทุนจะนำเงินไปลงทุนในหน่วยลงทุน FTIF Templeton Global Bond Fund
ด้าน บลจ.กรุงไทย และ บลจ.บัวหลวง เตรียมออกกองทุนอีทีเอฟโกลด์มาในเวลาใกล้ๆ กัน
โดย บลจ.บัวหลวง ออกกองทุนเปิดบัวหลวงเชโกลด์อีทีเอฟ ลงทุนตรงในทองคำภายในประเทศ สามารถซื้อขายผ่านตลาดหลักทรัพย์ฯ ได้..
ส่วน บลจ.กรุงไทย ออกกองทุนเปิดเคแทม โลกด์ อีทีเอฟ แทร็กเกอร์ กองนี้คาดว่าลงทุนทองคำในต่างประเทศ รอแจ้งกำหนดขาย IPO ในสัปดาห์หน้า
ปิดท้ายชวนฟังสัมมนาดีๆ ตลาดหลักทรัพย์ฯ และ บลจ.ทหารไทย จัดสัมมนาเรื่อง “ส่องกล้องมองทิศเศรษฐกิจไทย...จะจัดทัพลงทุนอย่างไรในครึ่งหลังปี 54 ?” โดยวิทยากรชั้นนำ ดร.นิเวศน์ เหมวชิรวรากร, ดร.ศุภวุฒิ สายเชื้อ, คุณไพบูลย์ นลินทรางกูร และดร.สมจินต์ ศรไพศาล วันจันทร์ที่ 25 ก.ค.เวลา 13.30 น. ที่หอประชุมศาสตราจารย์สังเวียนฯ ตลาดหลักทรัพย์ฯ